Comunicació de noves instal·lacions
No superació de la verificació periòdica
Detecció de manipulacions no autoritzades
Actuacions d'empreses fabricants i de reparadors habilitats específicament
Fixació de la taxa i de la tarifa
Liquidació de taxes i presentació de resultats
Targeta de control metrològic (butlletí identificatiu d'instruments de pesatge de funcionament no automàtic)
Procediment de verificació d'instruments de pesatge de funcionament no automàtic
Etiquetes de verificació favorable
Etiquetes de verificació desfavorable
Requisits per a la inscripció en el Registre de control metrològic de les persones o les entitats que desitgin reparar o modificar instruments de pesatge de funcionament no automàtic
Llibre registre d'actuacions de reparació
Model de comunicació per fax de sol·licitud de verificació periòdica
Vista l'Ordre de 27 d'abril de 1999 del Ministeri de Foment (BOE núm. 110, de 8.5.1999), per la qual es regula el control metrològic de l'Estat sobre els instruments de pesatge de funcionament no automàtic en les seves fases de verificació després de reparació o modificació i de verificació periòdica;
Vista la disposició transitòria de l'Ordre de 27 d'abril de 1999 del Ministeri de Foment, referent a la primera verificació periòdica d'instruments en servei, on es dóna un termini de 6 mesos per als instruments de pesatge de funcionament no automàtic, que donaria una concentració de verificacions que es repetiria cada dos anys;
Per tal de facilitar l'aplicació de la norma esmentada, i en exercici de les atribucions que tinc conferides,
Aquesta Ordre té per objecte regular el control metrològic sobre els instruments de pesatge de funcionament no automàtic, a què es refereix l'Ordre de 27 d'abril de 1999 del Ministeri de Foment, en les fases de verificació després de reparació o modificació i de verificació periòdica.
Les fases de control metrològic regulades en aquesta Ordre s'aplicaran als instruments de pesatge de funcionament no automàtic, instal·lats a Catalunya i utilitzats:
a) Per a la realització de transaccions comercials.
b) Per al càlcul de taxes, aranzels, impostos, primes, multes, remuneracions, indemnitzacions i d'altres tipus de cànons similars.
c) Per a l'aplicació de normes o reglamentacions, així com per a la realització de peritatges judicials.
d) Per al pesatge de pacients per raó de control, de diagnosi i de tractament mèdic.
e) Per la preparació farmacèutica de medicaments per encàrrec, així com per a la realització d'anàlisis efectuats a laboratoris mèdics i farmacèutics.
f) Per a la determinació del preu o import total en la venda directa al públic i la preparació de preenvasats.
Aquells instruments de pesatge de funcionament no automàtic que no es trobin dins de l'àmbit d'aplicació d'aquesta Ordre disposaran d'un rètol informatiu, resistent als agents atmosfèrics i visible des de l'instrument de pesatge, on consti indicada aquesta circumstància.
2.1 Dins de l'àmbit territorial de Catalunya, el control metrològic periòdic o desprès de reparació o modificació dels instruments de pesatge de funcionament no automàtic el faran el Laboratori General d'Assaigs i Investigacions o les entitats verificadores expressament autoritzades per a aquesta finalitat per la Direcció General de Consum i Seguretat Industrial del Departament d'Indústria, Comerç i Turisme.
2.2 D'acord amb el que estableix l'apartat anterior, les sol·licituds de verificació previstes a l'Ordre de 27 d'abril de 1999 del Ministeri de Foment s'adreçaran al Laboratori General d'Assaigs i Investigacions o a les entitats verificadores esmentades.
3.1 Les entitats que vulguin ser autoritzades per fer el control metrològic indicat a l'article anterior ho sol·licitaran a la Direcció General de Consum i Seguretat Industrial presentant davant d'aquest òrgan o bé davant la delegació territorial del Departament d'Indústria, Comerç i Turisme corresponent la documentació següent:
b) La relació dels mitjans tècnics necessaris per a la realització dels controls metrològics, amb la indicació de les seves característiques, acompanyada d'una certificació del Laboratori General d'Assaigs i Investigacions conforme els esmentats mitjans són adequats i suficients per a tal finalitat.
d) Una declaració sobre la independència i la neutralitat en les seves actuacions, així com del compliment dels preceptes legals vigents per part de l'entitat i de cadascun dels membres del personal tècnic, tal com ho preveu l'article 2 de l'Ordre de 27 d'abril de 1999 del Ministeri de Foment.
f) El model de certificat acreditatiu de la verificació oficial.
g) Una descripció dels tipus de precintes que es desitja utilitzar.
3.2 Les entitats sol·licitants acreditaran la seva capacitat per realitzar el control metrològic de qualsevol instrument de pesatge de funcionament no automàtic amb aprovació de model.
Excepcionalment, amb la presentació prèvia d'una memòria justificativa que acompanyi a la documentació del punt 3.1, la Direcció General de Consum i Seguretat Industrial podrà autoritzar entitats verificadores que tinguin capacitat de verificar instruments de pesatge de funcionament no automàtic per a tots els abasts màxims inferiors a 10.000 kg.
3.3 La Direcció General de Consum i Seguretat Industrial autoritzarà les entitats verificadores per al control metrològic dels instruments de pesatge de funcionament no automàtic en les fases de verificació després de la reparació o modificació i de verificació periòdica, mitjançant resolució expressa.
Si l'òrgan competent no dicta la resolució en els terminis legalment establerts, s'entendrà desestimada la sol·licitud d'autorització.
Hi haurà una relació de les entitats autoritzades, a disposició del públic, a l'esmentada Direcció General i a les delegacions territorials del Departament d'Indústria, Comerç i Turisme.
3.4 Les entitats verificadores autoritzades per la Direcció General de Consum i Seguretat Industrial a portar a terme el control metrològic dels instruments de pesatge de funcionament no automàtic, tipus bàscules pont, en les fases de verificació després de reparació o modificació i de verificació periòdica, d'acord amb l'Ordre de 26 de juny de 1996 del Departament d'Indústria, Comerç i Turisme, resten directament autoritzades a portar a terme aquest control metrològic per a tots els abast de mesura.
5.1 Els posseïdors dels instruments de pesatge de funcionament no automàtic en servei, utilitzats per a alguna de les finalitats previstes a l'article 1 d'aquesta Ordre, estaran obligats a sol·licitar, cada dos anys, a comptar des de la seva posada en servei inicial, al Laboratori General d'Assaigs i Investigacions (LGAI) o a l'entitat verificadora autoritzada, la verificació periòdica dels seus instruments.
Aquesta sol·licitud s'acompanyarà amb una còpia de la targeta de control metrològic anomenada també butlletí d'identificació d'instruments de pesatge de funcionament no automàtic, d'acord amb l'annex 1 d'aquesta Ordre, degudament emplenat.
5.2 Estarà prohibit l'ús de l'instrument en el cas que no superi aquesta fase de control metrològic.
El termini de validesa de la verificació esmentada serà de dos anys, i el posseïdor de l'instrument tindrà sempre a disposició de l'Administració tot l'expedient metrològic de l'aparell.
5.3 Els titulars d'instruments de pesatge de funcionament no automàtic d'abast màxim igual o superior a 10.000 kg que disposin d'un sistema de control de la qualitat certificat segons les normes ISO 9000, amb un programa de calibratge dels seus instruments de pesatge que garanteixi la mesura dins els errors màxims permesos, podran sol·licitar l'ampliació del termini indicat en el paràgraf 5.1 per tal de superar la verificació periòdica obligatòria al Servei d'Automòbils i Metrologia, tot justificant aquesta circumstància.
Si aquest Servei no dicta autorització expressa en els terminis legalment establerts, s'entendrà desestimada la sol·licitud.
6.1 El procediment de verificació previst a l'annex 2 d'aquesta Ordre serà efectuat pel Laboratori General d'Assaigs i Investigacions o per l'entitat verificadora autoritzada que esculli el titular de l'instrument metrològic.
6.2 Una vegada presentada la sol·licitud de verificació pel titular de l'instrument de pesatge de funcionament no automàtic, l'entitat verificadora disposarà d'un termini màxim de quinze dies naturals per procedir a la seva execució.
6.3 Superat favorablement el procediment esmentat, la mateixa entitat verificadora que l'hagi dut a terme emplenarà la targeta de control metrològic d'instruments de pesatge de funcionament no automàtic, d'acord amb el model establert a l'annex 1 d'aquesta Ordre.
A més, s'estendrà el certificat de verificació oficial i la mateixa entitat verificadora autoritzada que l'hagi dut a terme col·locarà l'etiqueta de verificació indicada a l'annex 3 d'aquesta Ordre, de forma permanent i plenament visible a l'instrument.
7.1 Els instruments de pesatge de funcionament no automàtic verificats amb resultat desfavorable quedaran inhabilitats per a la prestació de servei.
Per assegurar l'esmentada inutilització seran precintats per l'entitat verificadora amb el seu model de precinte, la qual deixarà constància d'aquest fet adherint una etiqueta, de forma permanent i plenament visible a l'instrument, que indiqui l'esmentada inhabilitació, d'acord amb el model indicat a l'annex 4 d'aquesta Ordre.
Al mateix temps ho anotarà a la targeta de control metrològic de l'instrument de pesatge de funcionament no automàtic.
7.2 L'entitat verificadora que hagi dut a terme aquesta verificació desfavorable ho notificarà en el termini de vint-i-quatre hores a l'òrgan competent del Departament d'Indústria, Comerç i Turisme per raó de la seva ubicació.
9.1 S'entén per reparació subjecta a verificació qualsevol intervenció sobre els instruments de pesatge de funcionament no automàtic que, sense alterar les característiques tècniques del model, repari un o més elements de l'instrument, o bé el reemplaci per un d'igual, influeixi o no en la cadena de mesura.
9.2 S'entén per modificació subjecta a verificació qualsevol intervenció sobre els instruments de pesatge de funcionament no automàtic que, sense alterar les característiques tècniques del model, modifiqui un o més elements que no influeixin directament en la cadena de mesura.
9.3 Si la modificació o reparació realitzada sobre els instruments de pesatge de funcionament no automàtic pot alterar les característiques tècniques del model o modificar un o més elements que sí influeixin directament en la cadena de mesura, serà necessari portar a terme una verificació CE unitària per part d'un organisme notificat.
9.4 La reparació o modificació dels instruments de pesatge de funcionament no automàtic podrà fer-la el fabricant o una entitat reparadora inscrita al Registre de control metrològic, de conformitat amb el que estableix el Reial decret 1618/1985, d'11 de setembre.
La inscripció al Registre esmentat exigirà el compliment dels requisits fixats a l'annex 5 d'aquesta Ordre.
10.1 La persona o entitat que hagi reparat o modificat un instrument de pesatge de funcionament no automàtic, una vegada comprovat el seu funcionament correcte i que les seves mesures es troben dintre dels errors màxims permesos, col·locarà novament els seus precintes enlloc dels que va aixecar per dur a terme la reparació o modificació.
Al mateix temps ho anotarà a la targeta de control metrològic de l'instrument de pesatge de funcionament no automàtic i al seu llibre registre d'actuacions de reparació, d'acord amb el model de l'annex 6 d'aquesta Ordre.
10.2 Els precintes utilitzats seran aprovats prèviament per la Direcció General de Consum i Seguretat Industrial.
11.1 Una vegada reparat o modificat l'instrument de pesatge de funcionament no automàtic, el seu posseïdor ha de sol·licitar la verificació de l'aparell, prèviament a la posada en marxa, al Laboratori General d'Assaigs i Investigacions o a una entitat verificadora o en cas necessari a un organisme notificat, amb un termini màxim de set dies naturals, amb indicació de l'objecte de la reparació, especificació dels elements substituïts i ajustaments i controls efectuats.
La sol·licitud es presentarà acompanyada d'una còpia del butlletí identificatiu esmentat a l'article 6 d'aquesta Ordre, degudament complimentat, a efectes de la identificació de l'instrument i del seu titular.
Feta la sol·licitud de verificació dins del termini indicat anteriorment, l'instrument de pesatge pot ser utilitzat fins que sigui verificat oficialment, sempre i quan estigui dins dels errors màxims permesos.
11.2 Els assaigs a realitzar en la verificació després de reparació o modificació seran els establerts a l'annex 2 d'aquesta Ordre.
11.3 Pel que fa al procediment de verificació i actuació, en cas de resultar favorable, s'aplicarà el que disposa l'article 6 d'aquesta Ordre.
Així mateix, en cas de resultar desfavorable, s'aplicarà el que disposa l'article 7 d'aquesta Ordre.
13.1 Quan la reparació hagi estat portada a terme per:
a) L'entitat fabricant de l'instrument de pesatge, que disposi de l'aprovació del seu sistema de qualitat per part d'un organisme notificat, d'acord amb l'annex 2 de l'Ordre del Ministeri d'Obres Públiques, Transports i Medi Ambient de 22 de desembre de 1994, per la qual es regula el control metrològic CEE dels instruments de pesatge de funcionament no automàtic (BOE núm. 2, de 3.1.1995), que tingui inclòs el seu servei de postvenda i reparació al seu sistema de control de la qualitat certificat segons les normes ISO 9000.
b) Per una entitat reparadora que tingui inclòs el seu servei de postvenda i reparació al seu sistema de control de la qualitat certificat segons les normes ISO 9000, i siguin, en tot cas, entitats habilitades específicament per la Direcció General de Consum i Seguretat Industrial, i l'entitat hagi comprovat el funcionament correcte de l'aparell amb els seus mitjans tècnics i d'acord amb el procediment establert a l'annex 2 d'aquesta Ordre, no caldrà portar a terme la verificació després de la reparació i l'instrument de pesatge de funcionament no automàtic mantindrà la validesa de la seva anterior verificació oficial, sempre i quan l'instrument resti perfectament precintat.
S'haurà de tenir present que l'abast màxim de l'instrument de pesatge a reparar correspongui amb l'abast aprovat al sistema de qualitat del fabricant o reparador.
13.2 Posteriorment, l'empresa fabricant o el reparador habilitat anotarà l'actuació feta a la targeta de control metrològic de l'instrument de pesatge de funcionament no automàtic i al seu llibre registre d'actuacions de reparació.
13.3 L'empresa fabricant de l'instrument de pesatge de funcionament no automàtic que hagi estat habilitada haurà de presentar a la Direcció General de Consum i Seguretat Industrial o bé davant la delegació territorial del Departament d'Indústria, Comerç i Turisme corresponent una relació de models i marques d'instruments de pesatge fabricades per la seva empresa.
17.1 La taxa aplicable per a les fases metrològiques de verificació periòdica i de verificació després de reparació o modificació serà la que estableix la corresponent Llei de taxes de la Generalitat de Catalunya.
17.2 Les tarifes aplicables de les fases metrològiques de verificació periòdica i de verificació després de reparació o modificació, que no dependran del lloc on es realitzi la verificació dels instruments de pesatge de funcionament no automàtic, tindran una validesa anyal, com a mínim, i seran establertes lliurement per les entitats verificadores, que hauran de comunicar-les prèviament a la seva aplicació a la Direcció General de Consum i Seguretat Industrial, acompanyades d'una memòria econòmica justificativa.
a) Els instruments de pesatge de funcionament no automàtic que no hagin superat amb anterioritat l'aprovació de model (o aprovació CE de model) i/o la verificació primitiva (o verificació CE) estan obligats a portar a terme la primera verificació periòdica en un termini màxim de nou mesos a partir de l'entrada en vigor d'aquesta Ordre.
b) Els instruments de pesatge de funcionament no automàtic i abast màxim igual o superior a 10.000 kg, amb verificació periòdica i/o post-reparació realitzada en el període dels dos anys anteriors a l'entrada en vigor d'aquesta Ordre, ajustaran el seus terminis de nova verificació periòdica tenint en compte aquesta circumstància.
c) Els instruments de pesatge de funcionament no automàtic amb un abast màxim inferior a 10.000 kg, que s'hagin posat en servei abans del 31 de desembre de 1989, i que hagin superat amb anterioritat les fases metrològiques d'aprovació de model i de verificació primitiva, estan obligats a portar a terme la primera verificació periòdica en un termini màxim de nou mesos a partir de l'entrada en vigor d'aquesta Ordre.
d) Els instruments de pesatge de funcionament no automàtic amb abast màxim inferior a 10.000 kg, que s'hagin posat en servei entre l'1 de gener de 1990 i el 31 de desembre de 1994, i que hagin superat en el seu moment les fases metrològiques d'aprovació de model i de verificació primitiva, estan obligats a portar a terme la primera verificació periòdica en un termini màxim de quinze mesos a partir de l'entrada en vigor d'aquesta Ordre.
e) Els instruments de pesatge de funcionament no automàtic amb abast màxim inferior a 10.000 kg, que s'hagin posat en servei a partir de l'1 de gener de 1995, i que hagin superat amb anterioritat les fases metrològiques d'aprovació de model o aprovació CE de model i de verificació primitiva o verificació CE, estan obligats a portar a terme la primera verificació periòdica en un termini màxim de vint-i-un mesos a partir de l'entrada en vigor d'aquesta Ordre.
La targeta de control metrològic és un document, facilitat i complimentat pel fabricant o per l'importador, que tindran disponible tots els posseïdors d'instruments de pesatge regulats per aquesta Ordre.
En els casos d'impossibilitat de acudir al fabricant o importador, la targeta serà facilitada i complimentada per l'empresa reparadora o per l'entitat verificadora, en ocasió de la seva primera intervenció.
La targeta de control metrològic tindrà unes dimensions de DIN-A4, en forma de díptic, segons el model establert per la Direcció General de Consum i Seguretat Industrial.
Hi constaran les dades identificatives de l'instrument de pesatge, la primera verificació metrològica (primitiva o CE), el nombre de precintes i la seva ubicació, les verificacions periòdiques, desprès de la reparació o modificació, les actuacions de les entitats reparadores i altres actuacions dutes a terme sobre l'instrument.
A més, portarà indicat el número de cada certificat de verificació i el número de cada actuació recollida al llibre registre de reparació.
El posseïdor de l'instrument de pesatge de funcionament no automàtic serà el responsable de la custòdia de la targeta de control metrològic de l'aparell, així com també dels seus annexos, en el transcurs de la vida d'aquest instrument de mesura.
Aquesta es trobarà sempre a disposició de l'Administració competent.
Aquesta targeta de control metrològic té les mateixes funcions que l'anomenat butlletí identificatiu d'instruments de pesatge de funcionament no automàtic i la seva fotocòpia servirà com a document de referència per sol·licitar les intervencions de les entitats verificadores.
Les entitats que intervinguin en l'instrument (fabricants, reparadors, entitats verificadores, organismes notificats, etc.) deixaran constància de la seva actuació i complimentaran la targeta de control metrològic.
El procediment de verificació d'instruments de pesatge de funcionament no automàtic constarà dels tràmits que s'estableixen a continuació, i s'entén que la no superació d'un d'ells significarà la suspensió de la verificació i la impossibilitat de realitzar els següents.
L'examen administratiu serà el que s'indica al punt 1 de l'annex 3 de l'Ordre de 27 d'abril de 1999.
Per l'examen metrològic s'ha de tenir present que són dos els procediments de verificació metrològica que es troben dins de l'àmbit d'aplicació d'aquesta Ordre:
Verificació després de reparació o modificació, d'acord amb l'annex 3 de l'Ordre de 27 d'abril de 1999.
Verificació periòdica, d'acord amb l'annex 3 de l'Ordre de 27 d'abril de 1999.
Cas que la bàscula d'abast màxim igual o superior a 10.000 kg tingui una limitació quan a l'abast a utilitzar, cal que s'identifiqui l'abast verificat mitjançant una etiqueta adhesiva de color groc identificativa de limitació d'abast màxim de l'instrument, resistent als agents atmosfèrics i autodestructible quan es procedeixi a desprendre-la, instal·lada al costat de l'etiqueta de verificació, amb el text següent: "abast màxim de l'instrument limitat a: xxxx kg", xxxx és l'abast màxim verificat.
Aquesta circumstància serà aplicable a qualsevol dels dos procediments indicats anteriorment.
Les etiquetes, tindran forma rectangular i les seves dimensions seran, com a mínim, de 100 mm x 60 mm.
Les etiquetes de verificació favorable estaran fetes d'un material de color groc, resistent als agents atmosfèrics, del tipus adhesiu, per tal de fixar-les de forma permanent i fàcilment visible a l'instrument, autodestructibles quan es procedeixi a desprendre-les, de forma rectangular, i les seves dimensions seran, com a mínim, 50 x 30 mm.
Les lletres i les sèries de dígits que apareixen a la part superior del quadre indiquen els mesos i els anys, respectivament; s'hauran de perforar aquells que corresponguin al mes i a l'any en què s'hagi fet la verificació favorable.
Les lletres i les sèries de dígits que es troben a la part inferior del quadre indiquen també mesos i anys, i s'hauran de perforar aquells en què caduqui la validesa de la verificació realitzada.
Les etiquetes de verificació desfavorable estaran fetes d'un material de color vermell, resistent als agents atmosfèrics, del tipus adhesiu, per tal de fixar-les de forma permanent i fàcilment visible a l'instrument, autodestructibles quan es procedeixi a desprendre-les, de forma rectangular, i les seves dimensions seran, com a mínim, 50 x 30 mm.
Les lletres i les sèries de dígits que apareixen a la part superior del quadre indiquen els mesos i els anys, respectivament, i s'hauran de perforar aquells que corresponguin al mes i a l'any en què s'hagi fet la verificació desfavorable.
L'etiqueta portarà la lletra R majúscula en negre, indicativa de rebuig.
Les persones o entitats (fabricants i reparadors d'instruments de pesatge) que es proposin reparar o modificar els instruments de pesatge de funcionament no automàtic a què es refereix aquesta Ordre hauran d'inscriure's com a reparadors autoritzats en el Registre de control metrològic, segons el que disposa l'article 2 del Reial decret 1618/1985, d'11 de setembre, pel qual s'estableix el registre de control metrològic.
S'estableixen tres modalitats d'inscripció per a tots els abasts màxims de mesura, per a tots els abasts màxims inferiors a 10.000 kg i per a tots els abasts màxims superiors o iguals a 10.000 kg.
La inscripció en el Registre de control metrològic requerirà el compliment dels requisits administratius i tècnics que s'especifiquen a continuació:
Les persones o entitats que sol·licitin la seva inscripció en el Registre de control metrològic com a reparadors autoritzats d'instruments de pesatge de funcionament no automàtic hauran de complir els requisits administratius exigits al Reial decret 1618/1985, d'11 de setembre, pel qual s'estableix el Registre de control metrològic, indicant, a més, la classe d'exactitud i abast màxim del tipus d'instruments, que constarà al certificat d'inscripció.
A més a més del compliment dels requisits administratius esmentats, serà indispensable per a la inscripció que el reparador disposi de recursos tècnics i humans necessaris per poder realitzar la seva feina, i de mitjans tècnics que li permetin efectuar la comprovació de l'instrument una vegada reparat, i garantir el bon funcionament de l'instrument.
Per això haurà de disposar de l'equipament següent:
Un llibre registre d'actuacions de reparació, d'acord amb el model indicat a l'annex 6 d'aquesta Ordre.
Un conjunt de masses calibrades i amb traçabilitat nacional, amb errors i incerteses menors o iguals a 1/3 de l'error màxim permès a l'instrument a verificar per a la càrrega considerada (apartat 3.7.1 de la norma UNE-EN 45501).
Aquestes masses hauran de ser calibrades, al menys, cada dos anys, o amb anterioritat si hagués sospita de la seva exactitud.
En el cas de masses de gran abast (valors nominals superiors a 50 kg), el calibratge s'haurà de portar a terme al menys una vegada a l'any.
Els titulars d'aquestes masses calibrades hauran de facilitar còpies dels certificats de calibratge al Servei d'Automòbils i Metrologia, d'acord amb els seus programes de calibratge, tenint en compte en tots els casos els terminis de calibratge indicats anteriorment.
Les característiques metrològiques i tècniques de les masses són les estipulades a les recomanacions internacionals R111 i R47 de l'Organització Internacional de Metrologia Legal (OIML).
El conjunt de masses ha de permetre assajar l'instrument fins al seu abast màxim (Màx), excepte per a aquells instruments amb Màx>1.000 kg, en els quals es permet utilitzar càrregues de substitució (apartat 3.7.3 de la norma UNE-EN 45501).
Per a les entitats que vulguin ser reparadores d'instruments de pesatge de funcionament no automàtic del tipus bàscules pont instal·lades en un lloc fix o consistents en plataformes mòbils s'estableix un conjunt de masses d'abast elevat amb un pes total no inferior a 20.000 kg (que de manera excepcional i amb una autorització provisional per un termini d'un any, podran ser cedides per altres entitats), i un conjunt amb un joc de masses de valors nominals d'1, 2, 5, 10, 20 i 50 kg, fins a un total de 500 kg (de manera excepcional les masses de valor nominal de 50 kg podran ser substituïdes per masses de 20 kg).
En aquest cas, també els titulars d'aquestes masses calibrades hauran de facilitar còpies dels certificats de calibratge al Servei d'Automòbils i Metrologia.
Els medis, els utillatges i els dispositius necessaris per al transport, la manipulació i l'aplicació de les masses sobre els receptors de càrrega dels instruments de pesatge.
Els elements necessaris per al precintament dels instruments.
En les seves actuacions de reparació les entitats reparadores s'hauran de comprometre a garantir les mateixes condicions que van donar lloc a les aprovacions de model dels instruments que reparin.
Si l'entitat reparadora es troba inscrita al Registre de control metrològic d'una altra comunitat autònoma, per poder realitzar operacions de reparació a les comarques de l'àmbit territorial de Catalunya, haurà de sol·licitar autorització prèvia a la Direcció General de Consum i Seguretat Industrial, la qual podrà exigir-li la presentació d'un certificat de no sanció, emès per la seva comunitat autònoma.
Aquesta autorització prèvia s'haurà d'anar renovant anyalment.
Les entitats reparadores precintaran correctament l'instrument de pesatge després de les seves actuacions.
El logotip dels seus precintes serà el que consti a les seves autoritzacions administratives.
Anotaran les possibles incidències al llibre registre d'actuacions de reparació, que estarà a disposició de qualsevol personal inspector de la Direcció General de Consum i Seguretat Industrial o de la delegació territorial corresponent del Departament d'Indústria, Comerç i Turisme.
Les entitats reparadores hauran de comunicar, per escrit, als titulars dels instruments que la seva reparació es troba subjecta a una verificació després de reparació o modificació, d'acord amb l'Ordre de 27 d'abril de 1999.
Si l'actuació d'un reparador en un instrument de pesatge no ha exigit el trencament de cap precinte d'entitat verificadora (per exemple, bloqueig d'impressora, programa de control de comunicació, canvi d'un fusible extern, etc.), aquesta operació no estarà subjecta a una posterior verificació després de la reparació o modificació.
Les entitats reparadores d'instruments de pesatge de funcionament no automàtic del tipus bàscules pont hauran d'utilitzar a les seves reparacions, a les actuacions que sigui necessari, el conjunt de masses de mig i gran abast que constin al seu expedient administratiu d'autorització com a reparadors d'instruments de pesatge d'abast igual o superior a 10.000 kg.
Les entitats reparadores podran sol·licitar a les entitats verificadores autoritzades l'ús de les seves masses només per poder realitzar un últim ajustament, previ a la verificació oficial.
El personal tècnic de l'entitat verificadora haurà d'estar present en aquest moment per controlar l'ús de les seves masses.
Les entitats verificadores no participaran en aquesta operació d'ajustament.
Les entitats reparadores comprovaran que els propietaris o titulars dels instruments de pesatge disposin de la targeta de control metrològic dels instruments de pesatge.
Les empreses fabricants i reparadores d'instruments de pesatge que duguin a terme operacions de reparació o modificació d'instruments de pesatge de funcionament no automàtic, que es trobin degudament inscrites al Registre de control metrològic de Catalunya, disposaran d'un llibre registre d'actuacions de reparació.
En aquest llibre registre d'actuacions de reparació, que serà diligenciat full per full per la Direcció General de Consum i Seguretat Industrial o bé per la delegació territorial del Departament d'Indústria, Comerç i Turisme corresponent, es trobaran anotades totes les actuacions portades a terme a l'instrument de pesatge.
Existirà concordança amb les anotacions d'actuació efectuades per l'empresa fabricant o reparadora a la targeta de control metrològic.
El model de llibre registre d'actuacions de reparació serà l'establert per la Direcció General de Consum i Seguretat Industrial.
Amb autorització prèvia de la Direcció General, el llibre registre podrà ser informatitzat.
Aquest llibre registre estarà a disposició de qualsevol inspector de la Direcció General de Consum i Seguretat Industrial o de la delegació territorial corresponent de Departament d'Indústria, Comerç i Turisme.
Si l'entitat reparadora es troba inscrita al Registre de control metrològic d'una altra comunitat autònoma, per poder dur a terme operacions de reparació a les comarques de l'àmbit territorial de Catalunya, haurà de disposar d'un llibre registre d'actuacions de reparació dipositat a la Direcció General de Consum i Seguretat Industrial o al Servei Territorial corresponent, on anotarà les incidències dels instruments reparats.
A: Laboratori General d'Assaigs i Investigacions o a l'entitat verificadora autoritzada escollida.
A: Direcció General de Consum i Seguretat Industrial, fax núm. 93.484.94.10.
Delegació Territorial de Girona, fax núm. 972.22.31.46.
Delegació Territorial de Lleida, fax núm. 973.24.09.26.
Delegació Territorial de Tarragona, fax núm. 977.23.18.15.
De: (nom i NIF del titular de l'instrument de pesatge de funcionament no automàtic).
Nombre d'aparells: _ 1 _ 2 _ 3 _ 4 _ 5 _ Més de 5 _ Més de 10